It-Tieni Pitazz – Paragrafi 941-950 O Ġesu', agħtina saċerdoti mħeġġa u qaddisin! O, kemm hi kbira d-dinjita' tas-saċerdot, imma fl-istess ħin, kemm hi kbira r-responsabbilta' tiegħu! Ħafna ġie mogħti lilek, O saċerdot, imma ta' ħafna wkoll inti ser ikollok tagħti rendikont ... 942. 11 ta' Frar (1937). Illum il-Ġimgħa. Waqt il-Quddiesa, batejt l-uġigħ f'ġismi: f'idejja, f'saqajja u f'ġenbi. Ġesu' qiegħed jibgħatli din it-tip ta' tbatija sabiex jiena nkun nista' nagħmel riparazzjoni għall-midinbin. L-uġigħ ma jdumx ħafna, iżda qawwi ħafna. Ma nbatix għal aktar minn żewġ minuti, imma t-tifkira tibqa' għal żmien twil u tkun ċara ħafna. + Illum, qiegħda nħoss deżolazzjoni f'ruħi li ma nafx nispjegha lanqas lili nnifsi. Nixtieq naħrab min-nies u nibki bla waqfien. Ħadd ma jista' jifhem qalb feruta bl-imħabba, u meta qalb bħal din tħoss ġewwa fiha li hi ġiet abbandunata, ħadd ma jkun jista' jfarraġha. O erwieħ tal-midinbin, ħadtuli l-Mulej 'il bogħod minni, imma ma jimpurtax, ma jimpurtax; siru intom tafu kemm hu ħelu l-Mulej, u ħallu l-baħar sħiħ tal-imrar jimlieli qalbi. Jiena tajt il-faraġ divin kollu tiegħi għalikom. + Hemm waqtiet meta ma nibqax nafda lil nnifsi, meta nħoss id-dgħufija u l-miżerja tiegħi fil-post l-aktar fond tal-esseri tiegħi, u ndunajt li mumenti bħal dawn nista' nissaportihom biss billi nafda fil-ħniena infinita' ta' Alla. Paċenzja, talb u skiet – dawn jagħtu s-saħħa lir-ruħ. Hemm waqtiet meta wieħed għandu jżomm is-skiet, u meta ma tkunx ħaġa f'postha li wieħed jitkellem mal-oħrajn; dawn huma l-waqtiet meta l-bniedem ma jibqax sodisfatt bih innifsu, u meta jħossu dghajjef bħallikieku kien xi tifel żgħir,. Imbagħad ir-ruħ tiggranfa ma' Alla b'saħħitha kollha. Fi żminijiet bħal dawn, ngħix biss bil-fidi, u meta nħossni msaħħa bil-grazzja ta' Alla, imbagħad inħossni aktar kuraġġuża biex nitkellem mal-proxxmu tiegħi. 945. Filgħaxija, il-Mulej qalli, Binti strieħ fuq il-Qalb Tiegħi; qiegħed nara li inti ħdimt ħafna fl-għalqa tad-dwieli tiegħi. U ruħi ġiet imfawra b'ferħ divin. 12 ta' Frar (1937). Illum, il-preżenza ta' Alla qiegħda tinfidni kollni kemm jiena, bħal raġġ tax-xemx. Ruħi tixxennaq għal Alla b'tant intensita' li kull ftit iħossni ħażin. Inħoss l-Imħabba Eterna tmissli qalbi, u ċ-ċokon tiegħi ma jkunx jiflaħ għaliha u dan iġegħelni iħossni ħażin. Xorta waħda, is-saħħa interjuri tiegħi hi kbira, u ruħi trid tkun tixbaħ lil dak l-Imħabba li biha hi maħbuba. F'waqtiet bħal dawn ir-ruħ ikollha għarfien profond ħafna ta' Alla, u iktar ma ssir tafu, iktar safja u ħerqana ssir l-imħabba tagħha għalih. Kemm ħadd ma' jista' jifhem il-misteri tar-ruħ u l-misteri ta' Alla! Ikun hemm drabi, sigħat sħaħ, meta ruħi tintilef fl-istagħġib meta tara l-majesta' infinita ta' Alla titbaxxa sal-livell ta' ruħi. Qatt ma nieqaf nistagħġeb ġewwa fija li l-Mulej l-iktar Għoli jinsab sodisfatt bija u din il-ħaġa qiegħed jgħidhieli Hu stess. U jiena nogħdos iktar fil-fond fix-xejn tiegħi, għax naf jiena x'jien minni nnifsi. Iżda rrid ngħid li jiena, biex npattilu, inħobb lill-Ħallieq tiegħi bi mħabba tal-ġenn b'kull taħbita ta' qalbi u b'kull nerv; ruħi bla ma taf kif tegħreq, tegħreq ... fih. Inħoss li xejn ma' jista' jifridni mill-Mulej, la s-sema lanqas l-art, la l-preżent lanqas il-futur. Kollox jista' jinbidel, imma l-imħabba qatt, qatt; hi dejjem l-istess. Hu, l-Omnipotenti Immortali, jgħarrafni r-rieda Tiegħu sabiex jiena nħobbu b'mod speċjali ħafna, u Hu stess jagħmel mod li ruħi tkun kapaċi tħoss it-tip ta' mħabba li biha jixtieq li jiena nħobbu. Jiena nidfen lili nnifsi iktar u iktar fih, u ma nibża' minn xejn. L-imħabba ħakmet lil qalbi kollha, u wkoll li kieku kellhom jgħiduli bil-ġustizzja ta' Alla u kif l-ispirti puri wkoll jirtogħdu u jgħattu wiċċhom quddiemu fil-waqt li jtennu l-ħin kollu, "Qaddis", ħaġa li qisha turi li l-familjarita' tiegħi ma' Alla tkun ta' detriment għall-unur u l-majesta' Tiegħu, (jiena kont inwieġeb), "O, le, le u għal darb'oħra, le!" f'imħabba safja, hemm post għal kollox: l-ogħla tifħir u l-adorazzjoni l-iktar profonda, imma r-ruħ tintilef fih fil-paċi l-iktar profonda permezz tal-imħabba; u l-kliem tan-nies, filwaqt li hi tismagħhom ġejjin minn barra, ma jkollhom l-ebda effett fuq dik ir-ruħ. Dak li huma jgħidu lir-ruħ fuq Alla huwa biss dell fjakk meta jiġi mqabbel mal-esperjenza li hi għandha Tiegħu; u spiss tibqa' mistagħġba kif nies oħrajn jimtlew bl-ammirazzjoni meta jisimgħu dak lil ħaddieħor ikun qed jgħid fuq Alla meta, għal din ir-ruħ, mhi xejn speċjali, għax taf li dak li tista' tpoġġih fil-kliem ma jistax ikun daqshekk kbir. Din ir-ruħ għalhekk toqgħod tisma' kollox bir-rispett kollu, imma hi għandha l-ħajja speċjali tagħha f'Alla. 13 ta' Frar (1937). Illum, waqt is-Servizz tal-Passjoni, jiena rajt lil Ġesu' jiġi ttorturat u nkurunat bix-xewk u b'qasba f'idu. Ġesu' żamm is-skiet filwaqt li s-suldati kienu ġejjin u sejrin, jikkompetu ma' xulxin kif jittorturawh. Ġesu' ma qal xejn, imma sempliċiment ħares lejja, u f'dik il-ħarsa ħassejt l-uġigħ Tiegħu, li tant kien terribbli li ma jistax ikollna l-iċken ideja kemm bata għalina qabel ma ġie mislub. Ruħi kienet mimlija wġigħ u xenqa; ġewwa ruħi, ħassejt mibegħda kbira għad-dnub, u wkoll l-iċken infedelta' min-naħa tiegħi dehret f'għajnejja bħal muntanja enormi li kelli npatti għaliha permezz ta' mortifikazzjoni u penitenza. Meta nara lil Ġesu' fost dawk it-turmenti, qalbi tiċċarrat u naħseb bejni u bejn ruħi: x'ser jiġri mill-midinbin jekk ma japprofittawx ruħhom mill-Passjoni ta' Ġesu'? Fil-Passjoni Tiegħu, jiena nista' nara baħar sħiħ ta' ħniena. Ġ.MĠ. 12 ta' Frar, 1937 + L-Imħabba ta' Alla hija l-fjura – Il-Ħniena hi l-frott. Ir-ruħ li qed tiddubita għandha taqra dawn il-konsiderazzjonijiet fuq il-Ħniena Divina u takkwista l-fiduċja. Ħniena Divina, li ħriġt minn ħdan il-Missier – jiena nafda Fik. Ħniena Divina, l-akbar attribut ta' Alla – jiena nafda Fik. Ħniena Divina, misteru li ħadd ma jista' jifhmu – jiena nafda Fik. Ħniena Divina, għajn li ħarġet mill-misteru tat-Trinità Qaddisa – jiena nafda Fik. Ħniena Divina li l-ebda moħħ tal-bnedmin jew tal-anġli ma jista' jifhmek – jiena nafda Fik. Ħniena Divina, li minnha tiġi kull ħajja u hena – jiena nafda Fik. Ħniena Divina, aqwa mis-smewwiet – jiena nafda Fik. Ħniena Divina, għajn ta' mirakli u għeġubijiet – jiena nafda Fik. Ħniena Divina, li tħaddan il-ħolqien kollu – jiena nafda Fik. Ħniena Divina, li nżilt fl-art fil-Persuna tal-Verb Inkarnat – jiena nafda Fik. Ħniena Divina, li ħriġt mill-ġerħa miftuħa tal-Qalb ta' Ġesù – jiena nafda Fik. Ħniena Divina, miġbura għalina fil-Qalb ta' Ġesù, b'mod speċjali għall-midinbin – jiena nafda Fik. Ħniena Divina, fit-twaqqif tal-Ewkaristija – jiena nafda Fik. Ħniena Divina, fit-twaqqif tal-Knisja Mqaddsa – jiena nafda Fik. Ħniena Divina, fis-Sagrament tal-Magħmudija – jiena nafda Fik. Ħniena Divina, fil-ġustifikazzjoni tagħna permezz ta' Ġesù Kristu – jiena nafda Fik. Ħniena Divina, li sseħibna tul ħajjitna kollha – jiena nafda Fik. Ħniena Divina, li tħaddanna 'l aktar fis-siegħa ta' mewtna – jiena nafda Fik. Ħniena Divina, li tagħtina l-ħajja li ma tintemmx – jiena nafda Fik. Ħniena Divina, li tkun magħna f'kull ħin ta' ħajjitna – jiena nafda Fik. Ħniena Divina, li tħarisna min-nar tal-infern – jiena nafda Fik. Ħniena Divina, li tidher fil-konverżjoni tal-midinbin l-iktar ostinati – jiena nafda Fik. Ħniena Divina, li l-anġli jistgħaġbu biha, u l-Qaddisin ma jistgħux jifhmuha – jiena nafda Fik. Ħniena Divina, li ħadd ma jista' jifhmek fil-misteri kollha ta' Alla – jiena nafda Fik. Ħniena Divina, li terfagħna minn kull miżerja tagħna – jiena nafda Fik. Ħniena Divina, għajn tal-hena u l-ferħ tagħna – jiena nafda Fik. Ħniena Divina, li mix-xejn ġibtna fl-eżistenza – jiena nafda Fik. Ħniena Divina, li tħaddan l-għemejjel kollha ta' jdejn Alla – jiena nafda Fik. Ħniena Divina, li tinkuruna x-xogħol kollu Tiegħu – jiena nafda Fik. Ħniena Divina, li fiha aħna lkoll ninsabu mgħaddsa – jiena nafda Fik. Ħniena Divina, serħan ħelu għall-qlub imnikkta – jiena nafda Fik. Ħniena Divina, tama waħdanija tal-erwieħ b'jieshom maqtugħ – jiena nafda Fik. Ħniena Divina, mistrieħ tal-qlub, paċi f'kull biża' – jiena nafda Fik. Ħniena Divina, għaxqa u ferħ kbir tal-erwieħ qaddisin – jiena nafda Fik. Ħniena Divina, tama kontra kull tama – jiena nafda Fik. + O Alla ta' dejjem, li l-ħniena Tiegħek hija bla tmiem u t-teżor tal-mogħdrija Tiegħek qatt ma jispiċċa, ħares bit-tjieba lejna u kattar il-ħniena Tiegħek fina, sabiex fil-mumenti tqal tal-ħajja aħna ma naqtgħux qalbna u lanqas nibżgħu, imma b'fiduċja kbira noqogħdu għar-rieda mqaddsa Tiegħek, li hi l-istess Imħabba u Ħniena.
Djarju ta' Swor Fawstina – It-2 Pitazz (par.941-950)